Lav et referat af nedenstående tekst:

Tekst:
Er du bloddonor, og har du forgæves forsøgt at booke en tid hos bloddonorerne i Nordjylland på deres hjemmeside? Så er du langt fra den eneste. Blodbanken på Aalborg Universitetshospital, der administrerer bloddonationen i Nordjylland, har skiftet it-system og har i den forbindelse oplevet nedbrud, fortæller ledende overlæge på klinisk immunologisk afdeling, Kim Varming. Nedbruddet har betydet, at det ikke har været muligt at booke tid til at donere blod tirsdag og mandag. Systemet er blevet installeret i løbet af sidste uge, hvor det ikke har været muligt at booke tid online. Systemet skulle så have fungeret mandag, men uventede problemer betyder, at systemet tidligst vil være oppe og køre onsdag. - Det er selvfølgelig dybt frustrerende, for det giver både en belastning hos vores personale, der har haft travlt med at ringe til folk for at aftale tider og hos de donorer, der ringer bekymret ind med spørgsmål, siger Kim Varming. De mange donorer, der har ringet ind med spørgsmål efter it-nedbruddet, har betydet, at blodbanken har været nødt til at lukke ned for sit telefonsystem, så man ikke kan ringe ind. I stedet kan man skrive til blodbanken i en e-mail. - Når bookingsystemet er nede, er vi nødt til selv at ringe ud for at aftale tider med donorerne, men hvis 80 procent af tiden går med at svare på spørgsmål, så har vi ikke personale til det, siger Kim Varming. Lageret når ingen kritiske niveauer Overlægen fortæller, at selv om det ikke har været muligt at booke tid online for at donere blod hos blodbanken, har de stadig haft donorer inde i løbet af sidste uge, og så længe it-nedbruddet ikke fortsætter til længere end i morgen, så kommer de ikke til at mangle blod på lager. - Vi skal selvfølgelig gerne have lidt ekstra på lager, når nu det er vinterferie, men donorerne er rigtig flinke til at komme ind, når vi ringer efter dem. Vi er kede af det, men der er ikke noget, vi kan gøre ved det. Og vi kommer ikke til at ramme nogle kritiske niveauer i vores blodbeholdning, når det kun drejer sig om de to dage her, siger Kim Varming. Han fortæller desuden, at it-virksomheden, der står bag det nye system, har lokaliseret fejlen og regner med at have den fikset inden onsdag. Når booking-systemet igen virker, vil blodbanken skrive en status på sin Facebookside, Blodbanken Region Nordjylland .

Referat:
Blodbanken på Aalborg Universitetshospital har it-problemer, og det er derfor ikke muligt at booke tid online til at donere blod.